'Dronk man' tref 2 metropolisiebeamptes | Maroela Media
'Dronk man' tref 2 metropolisiebeamptes
Twee beamptes van die Tshwane-metropolisie is Sondag in die vroeë oggendure in Centurion deur 'n motoris raakgery wat glo onder die invloed van alkohol bestuur het.
Sr.supt. Isaac Mahamba, woordvoerder van die Tshwane-metropolisie, het gesê die voorval het omstreeks 04:30 by die wisselaar van die N1-snelweg en Ou Johannesburgweg plaasgevind.
"Die beamptes het 'n voertuig van die pad af getrek wat bo die spoedgrens gery het. Terwyl die beamptes besig was om 'n boete vir die bestuurder uit te reik, is hulle deur 'n ander voertuig van agter getref," het Mahamba gesê.
Albei beamptes is beseer en na 'n hospitaal geneem.
"Die bestuurder van die motor wat die beamptes getref het, is vir alkohol getoets. Daar is vasgestel dat hy ver oor die toelaatbare perk is. Hy is in hegtenis geneem op aanklagte van dronk- en roekelose bestuur."
Die man is onder polisiebewaking na 'n hospitaal geneem. Een van die beamptes is intussen uit die hospitaal ontslaan. Die ander beampte se toestand is stabiel.
"Dit is teleurstellend dat daar nog mense is wat weier om ag te slaan op waarskuwings rakende dronkbestuur. Die Tshwane-metropolisie sal egter met bewusmakingsveldtogte vir padveiligheid volhou om sterftes op die stad se paaie te verminder en dié wat die wet oortree te vervolg," het Mahamba gewaarsku.
Die voorval volg kort nadat Albert Pretorius (42) glo verlede Maandag onder die invloed van alkohol bestuur het en twee Johannesburgse metropolisiebeamptes, Winnie Mokgolo (35) en Sophie Ngoasheng (45), by 'n padblokkade doodgery het. Hy is ná die voorval in hegtenis geneem en is Vrydag borgtog in die Alexandra-streekhof geweier. Hy bly in aanhouding totdat hy weer op 29 Maart in die hof moet verskyn.
As iemand 'n lisensie het wat wettiglik bekom is behoort hy/sy te weet wat is reg en verkeerd insoverre dit die bestuur van voertuie betref. Vergeet van bewusmaking. Maak die strawwe drakonies. Verhoor oortreder binne 24 uur. Lisensie kwyt vir minstens 'n jaar. In ernstige gevalle konfiskeer voertuig.
Metro kan nie eers taxis stop wat maak wat hulle wil nie.wetteloosheid seevier as wet nie toegepas word nie.begin deur elkeen te skryf vir nie dra van veiligheidgordels nie.nie een van hulle dra dit nie.
Dit gebeur as daar vir jare geen optrede of wetstoepassing was nie en nou word daar op die misdryf gefokus
dronkbestuur is algemeen. Die mense het geen respek vir ander se lewens nie, want hulle het dit nie eers vir huleie nie., Plaas 'n groot heffing op dranklisensies sowel as drank. Maak die prys sommer dubbel dan sal daar meet gelukkige huwelike wees en die samelewing sal n beter plek wees.